איתי שכטר

תחילת הקריירה

שכטר החל לשחק כדורגל בהפועל חיפה, עמה זכה להניף את גביע המדינה לילדים בגיל 13. שנתיים לאחר מכן עבר לשחק במועדון הכדורגל של עמק יזרעאל, והיה שותף בכיר להישג של עליית הקבוצה מהליגה הרביעית לנוער לליגה העליונה בתוך ארבע שנים. עם איחודן של קבוצות הנוער של עמק יזרעאל ונצרת עילית, עלה שכטר לקבוצת הבוגרים של הפועל נצרת עילית. ב-29 באוגוסט 2005 רשם את הופעת הבכורה שלו בליגת העל, במשחק מול מ.ס. אשדוד. ב-31 באוקטובר 2005 כבש את שער הבכורה שלו בהפסד 1–3 למכבי נתניה.
ב-4 ביוני 2006 חתם שכטר במכבי נתניה, אליה הגיע במסגרת מסע הרכש שערכו הבעלים דניאל יאמר והמנג'ר אייל ברקוביץ'. כבר במחזור הראשון של עונת 2006/2007 הבקיע את שער הבכורה שלו במדי נתניה, מול מכבי חיפה. בעונה זו ובעונת 2007/2008 סייע שכטר לקבוצה לסיים פעמיים ברציפות במקום השני, כסגניתה של האלופה בית"ר ירושלים. שכטר שיחק שלוש שנים במכבי נתניה, וכבש במדיה 21 שערי ליגה ושני שערים במסגרת גביע המדינה.

הפועל תל אביב

לקראת עונת 2009/2010 חתם שכטר בשורותיה של הפועל תל אביב תמורת סכום של כ-500 אלף דולר. ב-30 ביולי 2009 כבש את שער הבכורה שלו במדי הקבוצה, במשחקו הראשון במדיה, כשנכנס כמחליף מול גטבורג בשוודיה במסגרת מוקדמות הליגה האירופית. לאחר המשחק, שכטר וחברו לקבוצה דאגלס דה סילבה, נעצרו בשדה התעופה בגטבורג לחקירה לאחר שצעירה התלוננה נגדם על ניסיון אונס, אך הם שוחררו לאחר מכן. ב-21 בנובמבר 2009 שכטר כבש את השלושער הראשון שלו במשחק ליגה, בניצחון 7–1 נגד הפועל פתח תקווה. באותה עונה סיים עם הקבוצה במקום הראשון בשלב הבתים של הליגה האירופית, ובסיומה זכה עמה בדאבל לאחר שכבש 22 שערי ליגה ושבר את שיא הכיבושים לשחקן הפועל תל אביב לעונה, שיא שנשבר על ידי עומר דמארי כעבור ארבע שנים. שכטר דורג במקום השלישי במשאל כדורגלן העונה בישראל, אחרי חברו לקבוצה, גילי ורמוט, שזכה בפרס.
בעונת 2010/2011, במשחק הגומלין באצטדיון בלומפילד נגד אקטובה הקזחית במסגרת הסיבוב השלישי של ליגת האלופות, בישל שני שערים לערן זהבי ולבן סהר. בפלייאוף ליגת האלופות מול רד בול זלצבורג, במשחק שנערך באוסטריה סחט בעיטת עונשין בדקה הראשונה, וכבש את השער השלישי באותו משחק (3–2 להפועל תל אביב). החגיגה שלו לאחר השער השלישי זכורה לאחר ששלף כיפה אדומה מגרבו וחבש אותה על ראשו, וקיבל כרטיס צהוב על כך. לאחר המשחק אמר שכטר שאת הכיפה קיבל מאוהד הקבוצה שחולה בסרטן שהתלווה לקבוצה. בעקבות קריאות אנטישמיות כלפי הנהלת המועדון (שישבו ביציע הכבוד) שהגיעו מצד אוהדי רד בול, אחרי שליפת הכיפה, החליטה הנהלת הפועל להזמין עשרות אלפי כיפות, שחולקו בגומלין בבלומפילד. ב-1 בפברואר 2011 עבר שכטר ניתוח בכתף, לאחר שנפצע ב-17 בינואר באותה שנה באחד המשחקים. לאחר הניתוח לא חזר לשחק עד תום העונה. שכטר שיחק בהפועל תל אביב שנתיים, בהם זכה עם הקבוצה באליפות ושני גביעים, ובמדיה כבש 38 שערים בכל המסגרות.

המעברים לאירופה והחזרה להפועל תל אביב

ב-7 ביולי 2011 הושלם מעברו של שכטר לקבוצת קייזסרלאוטרן מהבונדסליגה, ששילמה עבורו 2.5 מיליון אירו, לאחר הליך פשרה שארך קרוב לחודשיים. יחד עם שכטר עבר לקבוצה גם חברו מהפועל תל אביב, גילי ורמוט. ב-14 באוגוסט, במסגרת המחזור השני, כבש שכטר את שערו הראשון בקבוצה בתיקו 1–1 עם אאוגסבורג. ב-22 באוקטובר כבש שכטר את שערו השלישי בליגה הגרמנית, ועד תום עונת 2011/2012 כבש שער אחד נוסף בלבד במסגרת הגביע הגרמני. בסיום העונה ירדה קייזרסלאוטרן לליגה השנייה.
לקראת עונת 2012/2013 הושאל שכטר לסוונסי סיטי הוולשית, מהפרמייר ליג האנגלית. ב-7 במאי 2013 כבש את השער היחיד שלו בקבוצה, בניצחון 3–2 על ויגאן. שער זה היה שער הליגה הראשון של שכטר לאחר תקופה של שנה וחצי. בעונה זו זכה עם הקבוצה בגביע הליגה. באותו משחק שכטר נכלל בסגל, אך לא שותף.
ב-13 ביוני 2013 חזר שכטר לישראל, וחתם על חוזה של 350 אלף דולר בשנה לחמש שנים בקבוצתו הקודמת, הפועל תל אביב, תמורת סכום העברה של חצי מיליון אירו. כבר בהופעת הבכורה שלו לאחר חזרתו לקבוצה, כבש שכטר את השער האחרון בניצחון 4–1 על ברואה בבולגריה, במסגרת מוקדמות הליגה האירופית. בתחילת עונת 2013/2014 כבש שכטר שבעה שערים בליגת העל, אך לקראת אמצע העונה נקלעה הקבוצה למצוקה כלכלית ונאלצה לקצץ בתקציב השחקנים.
ב-31 בינואר 2014, הושאל שכטר לנאנט מליגת העל הצרפתית לחצי עונה עם אופצייה לרכישה. ב-4 בפברואר 2014 ערך את הופעת הבכורה שלו במועדון (במסגרת גביע הליגה הצרפתי), כשנכנס כמחליף בהפסד 1–2 לפריז סן ז'רמן. חמישה ימים לאחר מכן, ערך את הופעת הבכורה שלו בליגה הצרפתית, בהפסד לליון. ב-16 במאי 2014, אחרי חצי שנת השאלה, הוחלט בנאנט לממש את אופציית הרכישה על שכטר תמורת 420 אלף אירו. ב-20 בספטמבר 2014, במסגרת המחזור השישי של הליגה הצרפתית בעונת 2014/2015, הבקיע שכטר את שער הבכורה שלו במדי נאנט, בניצחון 2–1 על ניס. בסך הכל ערך שכטר 24 הופעות ליגה במדי נאנט, וכבש שלושה שערים בכל המסגרות.

מכבי חיפה

ב-3 בפברואר 2015 חזר שכטר לישראל פעם נוספת וחתם במכבי חיפה ל-3.5 עונות. ארבעה ימים לאחר מכן, ערך שכטר את הופעת הבכורה שלו במדי הקבוצה, כשעלה כמחליף בתיקו 0–0 מול הפועל עכו. ב-14 בפברואר כבש שכטר את שער הבכורה שלו במועדון, בניצחון 5–0 על מ.ס אשדוד. עד תום העונה ערך 14 הופעות בליגה, בהן כבש שני שערים, אחד מהם בפנדל. בעונת 2015/2016 הורחק פעמיים, כשזו השנייה, בעקבות שיח עם שופט המשחק, הביאה להרחקתו ל-3 משחקים נוספים על ידי בית הדין של ההתאחדות לכדורגל.

בית"ר ירושלים

ב-22 בינואר 2016 הושאל שכטר לבית"ר ירושלים עם אופציה לרכישה בתום העונה. יומיים לאחר מכן פתח בהרכב הקבוצה בהפסד 1–2 להפועל באר שבע. ב-8 בפברואר כבש שכטר את שער הבכורה שלו במדי בית"ר ירושלים, בניצחון 2–0 על הפועל רעננה. עד תום העונה כבש שלושה שערים ב-16 משחקי ליגה. ב-7 במאי 2016 הוארך חוזהו של שכטר בקבוצה בשנתיים נוספות. בעונת 2016/2017 כבש 14 שערי ליגה וארבעה שערים בגביע המדינה, והיה מועמד לתואר כדורגלן העונה מטעם ארגון השחקנים. לאחר עזיבתו של דן איינבינדר מונה שכטר לקפטן הקבוצה. בעונת 2017/2018 כבש תשעה שערי ליגה והגיע עם הקבוצה לגמר גביע המדינה, ובסופה עזב את המועדון.

מכבי תל אביב

ב-24 במאי 2018 חתם שכטר לשנתיים במכבי תל אביב. ב-29 ביולי 2018 ערך את הופעת הבכורה שלו במועדון, כשפתח בהרכב במשחק גביע הטוטו נגד בית"ר ירושלים. במחזור הפתיחה של עונת 2018/2019 כבש את שער הבכורה שלו במדי מכבי תל אביב, בניצחון 2–0 על מכבי חיפה. בסך הכל כבש בעונה זו שמונה שערי ליגה, ובסופה זכה עם הקבוצה באליפות.

נבחרת ישראל

לאחר ששיחק בנבחרות הנוער, זומן שכטר לראשונה לנבחרת הצעירה בטרם מלאו לו 19 שנים. ב-24 בינואר 2006 ערך את הופעת הבכורה שלו במדי הנבחרת הצעירה, במשחק ידידות מול הנבחרת הצעירה של קפריסין, בו כבש גם את שער הבכורה שלו. בסך הכל רשם 16 הופעות במדי הנבחרת הצעירה, בהן כבש חמישה שערים.
ב-1 באפריל 2009 ערך שכטר את הופעת הבכורה שלו בנבחרת ישראל, במשחק מול נבחרת יוון במסגרת מוקדמות מונדיאל 2010. את השער הראשון שלו בנבחרת כבש ב-9 באוקטובר 2010, במשחק מול נבחרת קרואטיה במסגרת מוקדמות יורו 2012. ב-7 במרץ 2017, שב שכטר לסגל נבחרת ישראל לקראת משחק ידידות נגד נבחרת אלבניה. במשחקי מוקדמות מונדיאל 2014 שותף שכטר בשישה משחקים וכבש שער אחד, ובמשחקי מוקדמות יורו 2016 שותף בשני משחקים.

חיים אישיים

שכטר נולד ברמת ישי, ואחיו הצעיר ענר גם הוא כדורגלן. בשנת 2012 התחתן עם בת זוגו ליז ולהם שלושה ילדים. מתגורר בשכונת קרית הלאום שבראשון לציון.